Keskmises ilmas elavad inimesed, loomad ja muud elusolendid. Semjon Pesikovi järgi elasid varem inimeste kõrval nähtamatud inimesed- vonth-hluunkth või hlunk, kes mingil ajal läksid ära taevasse. Eriti suur migratsioon olevat olnud pärast seda, kui esimene naine kosmoses käis. Haldjad ja jumalad ei armastavat seda, et naine nendest kõrgemal asub. Vanasti ei tohtinud naine isegi kõrgematele kohtadele ronida (Sokolova 1971:122) ega üle kala- ning jahiriistade astuda. Üldse oli naistele palju tabusid, kuid mitte niivõrd nende alandamiseks, nagu mõned tänapäeva feministid arvavad, vaid pigem nende kaitseks. Mõned keelud olid tingitud sellest, et naise väge peetakse kontrollimatuks, eriti menstruatsiooni või raseduse aegadel. Seetõttu võib ta mõjutada meeste taigasid ning tuua sisse määramatuse tulemustes, mida metsarahvas aga endale lubada ei saaks.